Bosh prokuratura daxlsizlik huquqi bekor qilingan andijonlik deputat nimada ayblanayotganini ma’lum qildi

Bosh prokuratura xalq deputatlari Andijon shahar Kengashi deputati prokuror taqdimnomasiga ko‘ra daxlsizlik huquqidan mahrum qilingani haqida tarqalgan xabarlar yuzasidan rasmiy bayonot berdi.

Ma’lum qilinishicha, Andijon shahar prokuraturasi tomonidan 2021-yil 3-mart kuni Alliance R.C. MChJ mansabdor shaxslariga nisbatan Jinoyat kodeksining 228 va 229-moddasi (hujjatlar, shtamplar, muhrlar, blankalar tayyorlash, ularni qalbakilashtirish, sotish yoki ulardan foydalanish, o‘zboshimchalik) bilan jinoyat ishi qo‘zg‘atilib, tergov tegishliligi bo‘yicha Andijon shahar IIO Tergov bo‘limiga yuborilgan.
Aniqlanishicha, Alliance R.C. MChJga Andijon shahar hokimining 2017-yil 15-iyuldagi qarori bilan Andijon shahar, Bo‘ston dahasi, Usmon Yusupov ko‘chasida joylashgan 4 gektar yer maydoni ko‘p qavatli aholi turar joy binolari, kottej tipidagi turar joylar, savdo va xizmat ko‘rsatish shoxobchalari, issiqxonalar, umumiy ovqatlanish va choyxona binolari qurish hamda mevali bog‘ yaratish uchun ajratilgan.
Biroq Alliance R.C. MChJ mansabdor shaxslari yer va shaharsozlikka oid qonun va me’yoriy hujjatlarning talablariga amal qilmasdan o‘zboshimchalik bilan qurilish ishlarini boshlagan.
Shu bilan birga, qurilish ishlarini loyihalash va ruxsatnomalar olish uchun asos hisoblangan “Arxitektura me’moriy rejalashtirish topshirig‘i”ni soxtalashtirib, hokim qarorida ko‘rsatilgan 4 gektar yer maydoniga qo‘shimcha ravishda yana 6 gektar yer maydonini qo‘shib olib, jami 10 gektar yer maydoniga qalbaki topografik chizma tayyorlashga erishgan.
Buning oqibatida mazkur 6 gektar yer maydoni doirasida shahar hokimining qarorlariga asosan yer uchastkalari ajratilgan tadbirkor hamda bir nechta fuqarolarning yerdan foydalanish huquqlari buzilgan. Bundan tashqari, o‘zboshimchalik bilan egallab olinib, noqonuniy qurilish qilingan 0,36 gektar yer maydonlarini elektron auksion savdolarida sotish imkoniyati yo‘qotilgan va davlat budjetiga 190,8 million so‘m miqdorda zarar yetkazilgan.
Tergov harakatlari davomida“Alliance R.C. MChJning rahbari hisoblangan Sh.K. xalq deputatlari Andijon shahar Kengashi deputati ekani aniqlangan.
To‘plangan hujjatlarga ko‘ra, deputat Sh.K.ni ayblash uchun asoslar yetarli deb topilib, 2021-yil 6-may kuni shahar prokurori tomonidan xalq deputatlari Andijon shahar Kengashiga deputatlik maqomidan mahrum qilish haqida taqdimnoma kiritilgan. Taqdimnoma 17-may kuni xalq deputatlari Andijon shahar Kengashining navbatdan tashqari sessiyasida ko‘rib chiqilib, Sh.K.ning deputatlik maqomi bekor qilingan.
Ish bo‘yicha tergov harakatlarini har tomonlama, to‘la va xolisona o‘tkazilishini ta’minlash maqsadida jinoyat ishi Izboskan tumani prokuraturasiga topshirilgan.
“Shu o‘rinda qayd etish joizki, qonunchilikda tergov harakatlariga aralashish, ya’ni uni har tomonlama, to‘la va xolisona o‘tkazilishiga to‘sqinlik qilish maqsadida surishtiruvchi, tergovchi yoki prokurorga turli shaklda qonunga xilof ravishda ta’sir o‘tkazganlik uchun tegishli javobgarlik belgilangan. Shuningdek, amaldagi qonunchilikda quyi turuvchi prokurorga ko‘rsatmalar berish yoxud uning har qanday, shu jumladan, protsessual qarorini o‘zgartirish yoki bekor qilish, prokurorlar ishlarining to‘g‘ri tashkil etilishi faqat yuqori turuvchi prokuror tomonidan amalga oshirilishi qat’iy mustahkamlangan”, — deyiladi bayonotda.
Eslatib o‘tamiz, xalq deputatlari Andijon shahar kengashining 17-may kuni o‘tkazilgan navbatdagi sessiyasida deputatlar tintuvdan o‘tkazilgani, ushbu sessiyada Andijonda yer sotuvchilarning kirdikorlarini fosh qilib yurgan deputatni prokuror taqdimnomasiga ko‘ra daxlsizlik huquqidan mahrum qilingani haqida xabar berilgan edi. Korrupsiyaga qarshi kurashish agentligi mazkur holatga munosabat bildirgan, Senat esa holat bo‘yicha o‘rganish ishlari olib borilayotganini ma’lum qilgandi.